«Байыҡ», «Ҡурай», «Рәми ялҡыны», Салауат батырға арналған ҙур ҡобайырҙар ижад итә. «Башҡорто­стандың халыҡ сәсәне» тигән маҡтаулы исем алыусы 12 ижадсы араһында ул да була. Әлеге ваҡытта уның 40-лаған йыры – йырсыларҙың репертуарында. Күп­селеген Альбина Ғәйфуллина башҡара. «Башҡортостан ҡыҙҙары», «Ул һәм әсә» һ.б. Ә уның үҙенә ныҡ оҡшағаны – «Беҙ – ауылдың шәп егеттәре!». Альбинаның әхирәте Нурия Абдуллина менән гастролдә йөрөгәндә Иҙел Нурғәлинды ла ҡунаҡҡа алып ҡайталар. «Бик шәп егет бит. Баянда һыҙҙыра ғына! Миңә бер көй уйнап күрһәтте лә берәй шиғыр яҙыуымды һораны. Тәүге варианты Иҙелгә оҡшаманы. Шунан үҙемдең йәшлек иҫкә төштө. Был көйгә шәп егеттәр тураһында һүҙ яҙырға кәрәк, тигән уй башҡа килде! Шулай итеп, төн сыҡҡансы «Беҙ – ауылдың шәп егеттәре!» тигән йыр яҙылды ла ҡуйҙы», – тип һөйләй ул был матур әҫәрҙең тыуыу тарихын иҫенә төшөрөп. Иҙел Бөрйән егете булғас, йырҙың һүҙҙәренә «ҡара ҡашлы, ҡара күҙле, беҙ – ауылдың тау бөркөттәре!» тигәндәрен өҫтәй. Шулай итеп, Салауат – Бөрйән йыры тыуа. Халыҡ йылы ҡабул итә. «Ҡатын-ҡыҙға бары бер йылы һүҙ етә. Альбина менән килешеп йәшәүебеҙҙә лә ошоно аңлау ята. Һәр бер ҡатын үҙенсә матур, шуны күрә лә белергә кәрәк», – ти сәсән. Ул «Рамай», «Сәлимәкәй» кеүек оҙон башҡорт йырҙарын башҡарған, үҙенә 15 йәшендә гармун алып биргән әсәһенә рәхмәтле.